** SINDHI HIGH SCHOOL,BENGALURU**

**I PRE-BOARD EXAMINATION (2023-24)**

**SUBJECT – L2 Kannada**

**(Set – 1)**

**Class: X Marks: 80**

**Date: 20/12/2023 Reading Time: 8:30 to8:45am Number of printed sides: 10 Writing Time: 8:45 to 11:45 am**

**ಸೂಚನೆಗಳು:**

* ಈ ಪ್ರಶ್ನೆ ಪತ್ರಿಕೆಯಲ್ಲಿ ಒಟ್ಟು 15 ಮುಖ್ಯ ಪ್ರಶ್ನೆಗಳಿರುತ್ತವೆ.
* ಈ ಪ್ರಶ್ನೆ ಪತ್ರಿಕೆಯು ಭಾಗ A ಮತ್ತು ಭಾಗ B ಎಂಬ ಭಾಗಗಳನ್ನು ಮತ್ತು A B C D ಎಂಬ ನಾಲ್ಕು ವಿಭಾಗಗಳನ್ನು ಒಳಗೊಂಡಿರುತ್ತದೆ.
* ವಿಭಾಗ A ನಲ್ಲಿ ಒಟ್ಟು 4 ಮುಖ್ಯ ಪ್ರಶ್ನೆಗಳು, 10 ಬಹು ಆಯ್ಕೆಯ ಉಪ-ಪ್ರಶ್ನೆಗಳು ಮತ್ತು ಬರವಣಿಗೆಯ 10 ಪ್ರಶ್ನೆಗಳಿರುತ್ತವೆ.
* ಭಾಗ A ಅನ್ವಯಿಕ ವ್ಯಾಕರಣದಲ್ಲಿ 10 ಬಹು ಆಯ್ಕೆಯ ಪ್ರಶ್ನೆಗಳು, 5 ಬರವಣಿಗೆಯ ಪ್ರಶ್ನೆಗಳು ಮತ್ತು ಪಠ್ಯಪೂರಕದ 5 ಬಹು ಆಯ್ಕೆ ಪ್ರಶ್ನೆಗಳಿಗೆ ಉತ್ತರಿಸಬೇಕು.
* ಭಾಗ B - ( ಬರವಣಿಗೆಯ ಕೌಶಲ್ಯ) ವಿಭಾಗ C ನ ಎಲ್ಲಾ ಪ್ರಶ್ನೆಗಳಿಗೆ ಉತ್ತರಿಸಬೇಕು.
* ಭಾಗ B (ಪಠ್ಯಗಳ ಅಧ್ಯಯನ) ಅಲ್ಲಿನ ವಿಭಾಗ – D ಯಲ್ಲಿಯ 11 ರಿಂದ 15 ಮುಖ್ಯ ಪ್ರಶ್ನೆಗಳಿಗೆ ಅಲ್ಲಿ ಕೊಟ್ಟಿರುವ ಸೂಚನೆಯಂತೆ ಉತ್ತರಿಸಬೇಕು.

|  |  |  |
| --- | --- | --- |
| ಭಾಗ-A  (40 ಅಂಕಗಳು) | ವಾಚನ ಮತ್ತು ಗ್ರಹಿಕಾ ಕೌಶಲ್ಯ | 20 ಅಂಕಗಳು |
| ಅನ್ವಯಿಕ ವ್ಯಾಕರಣ | 15 ಅಂಕಗಳು |
| ಬಹು ಆಯ್ಕೆ ಪ್ರಶ್ನೆ- ಪಠ್ಯಗಳ ಅಧ್ಯಯನ | 05 ಅಂಕಗಳು |
| ಭಾಗ–B  ( 40 ಅಂಕಗಳು) | ಬರವಣಿಗೆ ಕೌಶಲ್ಯ | 12 ಅಂಕಗಳು |
| ಪಠ್ಯ ಗಳ ಅಧ್ಯಯನ | 28 ಅಂಕಗಳು |
| ಒಟ್ಟು ಅಂಕಗಳು | 80 ಅಂಕಗಳು |

**ಭಾಗ** **– A (40 ಅಂಕಗಳು )**

**ವಿಭಾಗ** – **A**

**( ವಾಚನ ಮತ್ತು ಗ್ರಹಿಕಾ ಕೌಶಲ್ಯ= 10 ಅಂಕಗಳು)**

1. **ಈ ಕೆಳಗಿನ ಗದ್ಯಾಂಶವನ್ನು ಓದಿಕೊಂಡು ಅದರ ಕೆಳಗೆ ಕೊಟ್ಟಿರುವ ಪ್ರಶ್ನೆಗಳಿಗೆ ಉತ್ತರ ಬರೆಯಿರಿ. (5X1=5)**

ಮಹಾಭಾರತ ಮಹಾಕಾವ್ಯದಲ್ಲಿ ಏಕಲವ್ಯ ಬೇಡ ಪಂಗಡದ ರಾಜಕುಮಾರ. ಇವನು ದ್ರೋಣಾಚಾರ್ಯರ ನಿರಾಕರಣೆಯ ಹೊರತಾಗಿಯೂ ಶಸ್ತ್ರಾಭ್ಯಾಸದಲ್ಲಿ ಅರ್ಜುನನಷ್ಟೇ ಕೌಶಲ್ಯ ಹೊಂದಿದ್ದನು. ಏಕಲವ್ಯನು ಬಿಲ್ವಿದ್ಯೆಯನ್ನು ಸಾಧಿಸಿಕೊಳ್ಳುವ ಹಂಬಲದಿಂದ ದ್ರೋಣಾಚಾರ್ಯರ ಬಳಿ ಬರುತ್ತಾನೆ. ಆದರೆ ತಮ್ಮ ಮೆಚ್ಚಿನ ಶಿಷ್ಯ ಅರ್ಜುನನನ್ನು ಜಗತ್ತಿನ ಶ್ರೇಷ್ಠ ಬಿಲ್ಲುಗಾರನನ್ನಾಗಿ ಮಾಡುವ ಪಣ ತೊಟ್ಟಿದ್ದ ದ್ರೋಣರು, ಕ್ಷತ್ರಿಯರಲ್ಲದವರಿಗೆ ಬಿಲ್ವಿದ್ಯೆ ಹೇಳಿಕೊಡಲು ಇಚ್ಛಿಸದೆ, ಏಕಲವ್ಯನನ್ನು ಶಿಷ್ಯನಾಗಿ ಸ್ವೀಕರಿಸಲು ನಿರಾಕರಿಸುತ್ತಾರೆ. ನಿರಾಶನಾಗದ ಏಕಲವ್ಯನು, ದಿನವೂ ದೂರದಲ್ಲಿ ನಿಂತು ದ್ರೋಣಾಚಾರ್ಯರು ಕೌರವರಿಗೆ ಮತ್ತು ಪಾಂಡವರಿಗೆ ಹೇಳಿಕೊಡುತ್ತಿದ್ದ ವಿದ್ಯೆಯನ್ನು ಮನನ ಮಾಡಿಕೊಂಡು, ಕಾಡಿಗೆ ಮರಳಿ ದ್ರೋಣರ ಮಣ್ಣಿನ ಮೂರ್ತಿಯನ್ನು ಮಾಡಿ ಅವರನ್ನೇ ತನ್ನ ಮಾನಸಗುರುವೆಂದು ನಂಬಿ ಬಿಲ್ವಿದ್ಯೆಯನ್ನು ಸ್ವತಃ ಸಾಧಿಸಿಕೊಳ್ಳುತ್ತಾನೆ. ನಂತರ ತನ್ನ ಇಚ್ಛಾಶಕ್ತಿಯ ಬಲದಿಂದಲೇ ಏಕಲವ್ಯನು ಅರ್ಜುನನ ಸಮಾನವಾಗಿ ಕೌಶಲ್ಯವನ್ನು ಹೊಂದುತ್ತಾನೆ.

ಒಮ್ಮೆ ದ್ರೋಣಾಚಾರ್ಯರು ತಮ್ಮ ಪ್ರಿಯ ಶಿಷ್ಯ ಅರ್ಜುನನೊಂದಿಗೆ ಕಾಡಿನ ವೀಕ್ಷಣೆಗೆ ಬಂದಾಗ, ನಾಯಿಯೊಂದು ಬೊಗುಳುತ್ತಾ ಬರುವುದರ ಅರಿವಾದಾಗ, ಶಬ್ಧವೇದಿ ವಿದ್ಯೆಯಲ್ಲಿ ಪಾರಂಗತನಾಗಿದ್ದ ಅರ್ಜುನ ತನ್ನ ಬಾಣ ಪ್ರಯೋಗ ಮಾಡುವುದರೊಳಗೆ, ಆ ನಾಯಿ ಬೊಗುಳುವುದು ನಿಂತು ಹೋಗುತ್ತದೆ. ಮುಂದೆ ಸಾಗಿದಾಗ ಯಾರೋ ಶಬ್ಧವೇದಿ ವಿದ್ಯೆಯಲ್ಲಿ ಪ್ರವೀಣರಾದವರು ಅದರ ಬಾಯಿಗೆ ಬಾಣಗಳನ್ನು ತುಂಬಿರುತ್ತಾರೆ. ಇದರಿಂದ ದ್ರೋಣಾಚಾರ್ಯರು ಮತ್ತು ಅರ್ಜುನ ಚಕಿತರಾಗಿ, ಬಾಣ ಹೂಡಿದ ವ್ಯಕ್ತಿಯನ್ನು ಹುಡುಕಿಕೊಂಡು ಸಾಗಿದಾಗ ಏಕಲವ್ಯನನ್ನು ಸಂಧಿಸುತ್ತಾರೆ. ಏಕಲವ್ಯ ಅಭ್ಯಾಸದಲ್ಲಿ ನಿರತನಾದಾಗ ನಾಯಿಯೊಂದು ಬೊಗಳುತ್ತಿದ್ದು ತನ್ನ ಏಕಾಗ್ರತೆಗೆ ಭಂಗ ತಂದಾಗ ಅದರ ಕಡೆ ನೋಡದೆ ಬಾಣಗಳನ್ನು ಬಿಟ್ಟು ಅದನ್ನು ಸುಮ್ಮನಾಗಿಸುತ್ತಾನೆ. ಈ ನಾಯಿಯು ಓಡುವುದನ್ನು ನೋಡಿದ ಪಾಂಡವರು ಈ ಸಾಹಸವನ್ನು ಮಾಡಿದವರಾರೆಂದು ಆಶ್ಚರ್ಯ ಚಕಿತರಾಗುತ್ತಾರೆ. ಆಗ ಏಕಲವ್ಯನು ಆ ಸ್ಥಳಕ್ಕೆ ಹಾಜರಾಗಿ ತನ್ನನ್ನು ದ್ರೋಣಾಚಾರ್ಯರ ಶಿಷ್ಯ ಎಂದು ಪರಿಚಯಿಸಿಕೊಳ್ಳುತ್ತಾನೆ.

ಅರ್ಜುನನಿಗೆ ಶ್ರೇಷ್ಠ ಬಿಲ್ಲುಗಾರನಾಗಿ ತನ್ನ ಸ್ಥಾನ ಚ್ಯುತಿಯಾಗುವ ಚಿಂತೆಯಾಗುತ್ತದೆ. ಇದನ್ನು ಗಮನಿಸಿದ ದ್ರೋಣರು ರಾಜಕುಮಾರರ ಜೊತೆ ಕಾಡಿಗೆ ತೆರಳಿ ಏಕಲವ್ಯನನ್ನು ಸಂಧಿಸುತ್ತಾರೆ. ತನ್ನ ಗುರುವನ್ನು ಕಂಡಕೂಡಲೇ ಏಕಲವ್ಯನು ಆನಂದಿತನಾಗಿ ಗುರು ಸೇವೆಗೆ ತೊಡಗುತ್ತಾನೆ. ತಮ್ಮ ನಿರಾಕರಣೆಯ ಹೊರತಾಗಿಯೂ ಶಿಷ್ಯತ್ವವನ್ನು ಹೇಳಿ ಕೊಂಡಿದ್ದರಿಂದ ಕುಪಿತರಾದ ದ್ರೋಣಾಚಾರ್ಯರು ಏಕಲವ್ಯನ ಧಾರ್ಷ್ಟ್ಯವನ್ನು ತೆಗಳುತ್ತಾರೆ. ಆಗ ಏಕಲವ್ಯನಿಂದ ಒಂದು ಗುರುದಕ್ಷಿಣೆಯನ್ನು ಕೇಳುತ್ತಾರೆ. ಇದಕ್ಕೆ ಒಪ್ಪಿದ ಏಕಲವ್ಯನ ಬಲಗೈ ಹೆಬ್ಬೆರಳನ್ನು ಕೇಳುತ್ತಾರೆ. ತನ್ನ ಬಿಲ್ವಿದ್ಯೆಯ ಕೌಶಲ್ಯಕ್ಕೆ ಇದರಿಂದ ಹಾನಿಯಾಗುವುದೆಂದು ತಿಳಿದ ಹೊರತಾಗಿಯೂ ಸ್ವಲ್ಪವೂ ಯೋಚಿಸದೆ ಏಕಲವ್ಯನು ಇದನ್ನು ಪೂರೈಸುತ್ತಾನೆ. ಇದು ಗುರು ಭಕ್ತಿಯ ಅತಿ ಶ್ರೇಷ್ಠ ನಿದರ್ಶನವಾಗಿದೆ.

**ಪ್ರಶ್ನೆಗಳು:**

I. ಏಕಲವ್ಯನಿಗೆ ದ್ರೋಣಾಚಾರ್ಯರು ಬಿಲ್ವಿದ್ಯೆಯನ್ನು ಕಲಿಸಲು ತಿರಸ್ಕರಿಸಿದ ಕಾರಣ.

(ಅ) ತಮ್ಮ ಮೆಚ್ಚಿನ ಶಿಷ್ಯ ಅರ್ಜುನನನ್ನು ಜಗತ್ತಿನ ಶ್ರೇಷ್ಠ ಬಿಲ್ಲುಗಾರನನ್ನಾಗಿ ಮಾಡುವ

ಪಣ ತೊಟ್ಟಿದ್ದು.

(ಆ) ಕ್ಷತ್ರಿಯರಲ್ಲದವರಿಗೆ ಬಿಲ್ವಿದ್ಯೆ ಹೇಳಿಕೊಡಲು ನಿರಾಕರಿಸಿದ್ದು.

(ಇ) ಏಕಲವ್ಯ ಬೇಡರ ಕುಲಕ್ಕೆ ಸೇರಿದ ಬಾಲಕನಾಗಿದ್ದು.

(ಈ) ಈ ಮೇಲಿನ ಎಲ್ಲವೂ

II. ಏಕಲವ್ಯ \_\_\_\_\_\_\_\_\_\_\_\_\_\_ ರನ್ನು ಮಾನಸ ಗುರುವೆಂದು ನಂಬಿ ಬಿಲ್ವಿದ್ಯೆ ಕಲಿಯುತ್ತಿದ್ದನು.

(ಅ) ದ್ರೋಣಾಚಾರ್ಯ (ಆ) ಅರ್ಜುನ (ಇ) ಜರಾಸಂಧ (ಈ) ಕೃಷ್ಣ

III. ದ್ರೋಣಾಚಾರ್ಯರು \_\_\_\_\_\_\_\_\_\_\_\_ ನೊಂದಿಗೆ ಕಾಡಿನ ವೀಕ್ಷಣೆಗೆ ಬಂದರು.

(ಅ) ಏಕಲವ್ಯ (ಆ) ಅರ್ಜುನ (ಇ) ಅಭಿಮನ್ಯು (ಈ) ರಾಮ

IV. ದ್ರೋಣಾಚಾರ್ಯರು ಏಕಲವ್ಯನಲ್ಲಿ ಗುರುದಕ್ಷಿಣೆಯಾಗಿ ಅಪೇಕ್ಷಿಸಿದ್ದು \_\_\_\_\_\_\_\_\_\_\_\_\_

(ಅ) ಮಧ್ಯದ ಬೆರಳು (ಆ) ತೋರುಬೆರಳು (ಇ) ಕಿರುಬೆರಳು (ಈ) ಹೆಬ್ಬೆರಳು

V. ಏಕಲವ್ಯ ತನ್ನ \_\_\_\_\_\_\_\_\_\_\_\_ ಬಲದಿಂದ ಅರ್ಜುನನ ಸಮಾನವಾಗಿ ಕೌಶಲ್ಯವನ್ನು

ಹೊಂದುತ್ತಾನೆ.

(ಅ) ಆತ್ಮ ಬಲದಿಂದ (ಆ) ಇಚ್ಛಾಶಕ್ತಿಯ ಬಲದಿಂದ

(ಇ) ತೋಳುಬಲದಿಂದ (ಈ) ಬುದ್ಧಿಯ ಬಲದಿಂದ

**2.** **ಈ ಕೆಳಗಿನ ಗದ್ಯಾಂಶವನ್ನು ಓದಿಕೊಂಡು ಅದರ ಕೆಳಗೆ ಕೊಟ್ಟಿರುವ ಪ್ರಶ್ನೆಗಳಿಗೆ ಉತ್ತರ ಬರೆಯಿರಿ. (5X1=5)**

ಜಾಗತಿಕ ತಾಪಮಾನ ಏರಿಕೆಯು ಒಂದು ವಿದ್ಯಮಾನವಾಗಿದ್ದು, ಹಸಿರುಮನೆ ಅನಿಲಗಳ ಹೆಚ್ಚಿದ ಪ್ರಮಾಣಗಳಿಂದ ಭೂಮಿಯ ಸರಾಸರಿ ಉಷ್ಣತೆಯು ಹೆಚ್ಚಾಗುತ್ತದೆ. ಹಸಿರುಮನೆ ಅನಿಲಗಳಾದ ಕಾರ್ಬನ್‌ ಡೈ ಆಕ್ಸೈಡ್‌, ಮೀಥೇನ್‌ ಮತ್ತು ಓಝೋನ್‌ ಸೂರ್ಯನಿಂದ ಒಳಬರುವ ವಿಕಿರಣವನ್ನು ಬಲೆಗೆ ಬೀಳಿಸುತ್ತದೆ. ಈ ಪರಿಣಾಮವು ನೈಸರ್ಗಿಕ ಕಂಬಳಿಯನ್ನು ಸೃಷ್ಟಿಸುತ್ತದೆ. ಇದು ಶಾಖವನ್ನು ಮತ್ತೆ ವಾತಾವರಣಕ್ಕೆ ಹೊರ ಹೋಗದಂತೆ ತಡೆಯುತ್ತದೆ. ಈ ಪರಿಣಾಮವನ್ನು ಹಸಿರುಮನೆ ಪರಿಣಾಮ ಎಂದು ಕರೆಯಲಾಗುತ್ತದೆ.

ಜನಪ್ರಿಯ ನಂಬಿಕೆಗೆ ವಿರುದ್ಧವಾಗಿ, ಹಸಿರುಮನೆ ಅನಿಲಗಳು ಅಂತರ್ಗತವಾಗಿ ಕೆಟ್ಟದ್ದಲ್ಲ. ವಾಸ್ತವವಾಗಿ ಹಸಿರುಮನೆ ಪರಿಣಾಮವು ಭೂಮಿಯ ಮೇಲಿನ ಜೀವನಕ್ಕೆ ಬಹಳ ಮುಖ್ಯವಾಗಿದೆ. ಈ ಪರಿಣಾಮವಿಲ್ಲದೆ, ಸೂರ್ಯನ ವಿಕಿರಣವು ಮತ್ತೆ ವಾತಾವರಣಕ್ಕೆ ಪ್ರತಿಫಲಿಸುತ್ತದೆ. ಮೇಲ್ಮೈಯನ್ನು ಘನೀಕರಿಸುತ್ತದೆ ಮತ್ತು ಜೀವನವನ್ನು ಅಸಾಧ್ಯವಾಗಿಸುತ್ತದೆ.

ಜಾಗತಿಕ ತಾಪಮಾನ ಏರಿಕೆಗೆ ಪ್ರಮುಖ ಕಾರಣಗಳು ಎಂದರೆ ಹಸಿರುಮನೆ ಪರಿಣಾಮ. ಜ್ವಾಲಾಮುಖಿ ಸ್ಫೋಟಗಳು, ಆಟೋಮೊಬೈಲ್ಗಳ ಅತಿಯಾದ ಬಳಕೆ, ಅರಣ್ಯನಾಶ, ಪಳೆಯುಳಿಕೆ ಇಂಧನದಹನ. ಈ ಹಸಿರುಮನೆ ಪರಿಣಾಮವನ್ನು ಮೊತ್ತಮೊದಲ ಬಾರಿಗೆ ಗುರುತಿಸಿದವರು ಫ್ರೆಂಚ್‌ ವಿಜ್ಞಾನಿ, ಜೀನ್‌ ಬ್ಯಾಪ್ಟಿಸ್ಟ್‌ ಫೌರಿಯರ್.‌ ಅವರು ಹಸಿರುಮನೆಯಲ್ಲಿ ಮತ್ತು ವಾತಾವರಣದಲ್ಲಿ ನಡೆಯುವ ಪ್ರಕ್ರಿಯೆಗಳ ಸಾಮ್ಯತೆಯನ್ನು ಗುರುತಿಸಿದರು. ಹಸಿರುಮನೆ ಅನಿಲಗಳ ಕಂಬಳಿಯು ಭೂಮಿಯ ಸೃಷ್ಟಿಯಾದಾಗಿನಿಂದಲೂ ಅಸ್ತಿತ್ವದಲ್ಲಿದೆ. ಇತ್ತೀಚಿನ ದಿನಗಳಲ್ಲಿ ಮನುಷ್ಯನ ಚಟುವಟಿಕೆಗಳ ಪರಿಣಾಮವಾಗಿ ಹೆಚ್ಚು ಹೆಚ್ಚು ಹಸಿರುಮನೆ ಅನಿಲಗಳು ವಾತಾವರಣಕ್ಕೆ ಬಿಡುಗಡೆಗೊಳ್ಳುತ್ತಿವೆ. ಇದರ ಪರಿಣಾಮವಾಗಿ ಹಸಿರುಮನೆ ಅನಿಲಗಳ ಕಂಬಳಿಯು ದಪ್ಪವಾಗುತ್ತಾ ಸಾಗಿ, ʼಹಸಿರುಮನೆ ಸಹಜ ಪರಿಣಾಮʼ ಏರುಪೇರು ಉಂಟಾಗುತ್ತದೆ. ನಾವು ಕಲ್ಲಿದ್ದಲು, ತೈಲ, ನೈಸರ್ಗಿಕ ಅನಿಲಗಳೇ ಮೊದಲಾದ ಇಂಧನಗಳನ್ನು ದಹಿಸಿದಾಗ ಕಾರ್ಬನ್‌ ಡೈ ಆಕ್ಸೈಡ್‌ ಅನಿಲವು ಬಿಡುಗಡೆಗೊಳ್ಳುತ್ತದೆ. ಅರಣ್ಯನಾಶದಿಂದ ಮರಗಳಲ್ಲಿ ಸಂಚಿತವಾಗಿರುವ ಕಾರ್ಬನ್‌, ಕಾರ್ಬನ್‌ ಡೈ ಆಕ್ಸೈಡ್‌ ಆಗಿ ವಾತಾವರಣಕ್ಕೆ ಜಾರಿಕೊಳ್ಳುತ್ತದೆ. ಹೆಚ್ಚಿದ ಕೃಷಿಗಾರಿಕೆ ಮತ್ತು ಭೂ ಬಳಕೆಯ ವಿನ್ಯಾಸದಲ್ಲಿನ ವ್ಯತ್ಯಾಸಗಳು ಮೀಥೇನ್‌ ಹಾಗೂ ನೈಟ್ರಸ್‌ ಆಕ್ಸೈಡ್‌ ಹೆಚ್ಚಳಕ್ಕೆ ಕಾರಣವಾಗುತ್ತವೆ. ಕಾರ್ಖಾನೆಗಳಲ್ಲಿ ನಡೆಯುವ ಪ್ರಕ್ರಿಯೆಗಳಿಂದಾಗಿಯೂ ಕೃತಕ ಹಾಗೂ ಇತ್ತೀಚೆಗೆ ಗುರುತಿಸಲ್ಪಟ್ಟ ಹೊಸ ಅನಿಲ ಸಿಎಫ್‌ಎಸ್‌ (ಕ್ಲೋರೋಫ್ಲೋರೋ ಕಾರ್ಬನ್)‌ ಮೊದಲಾದವುಗಳು ವಾತಾವರಣ ಸೇರುತ್ತವೆ. ವಾಹನಗಳು ಉಗುಳುವ ಹೊಗೆ ಮತ್ತು ಇಂಧನಗಳು ಓಝೋನ್‌ ನಿರ್ಮಾಣಕ್ಕೆ ಕಾರಣವಾಗುತ್ತವೆ. ಹಸಿರುಮನೆ ಪರಿಣಾಮದ ವ್ಯತ್ಯಯವು ಮುಖ್ಯವಾಗಿ ಭೂತಾಪಮಾನ ಏರಿಕೆಯ ರೂಪದಲ್ಲಿ ಹಾಗೂ ಹವಾಗುಣ ಬದಲಾವಣೆಯ ರೂಪದಲ್ಲಿ ವ್ಯಕ್ತವಾಗುತ್ತದೆ.

**ಪ್ರಶ್ನೆಗಳು:**

I. ಜಾಗತಿಕ ತಾಪಮಾನ ಏರಿಕೆಗೆ ಪ್ರಮುಖ ಕಾರಣಗಳು.

(ಅ) ಜ್ವಾಲಾಮುಖಿ ಸ್ಫೋಟಗಳು.

(ಆ) ಆಟೋಮೊಬೈಲ್ಗಳ ಅತಿಯಾದ ಬಳಕೆ.

(ಇ) ಪಳೆಯುಳಿಕೆ ಇಂಧನದಹನ.

(ಈ) ಮೇಲಿನ ಎಲ್ಲವೂ

II. ಹಸಿರುಮನೆ ಪರಿಣಾಮಕ್ಕೆ ಕಾರಣವಾದ ಅನಿಲಗಳು.

(ಅ) ಕಾರ್ಬನ್‌ ಡೈ ಆಕ್ಸೈಡ್‌ (ಆ) ಮೀಥೇನ್‌ (ಇ) ಓಝೋನ್‌ (ಈ)ಮೇಲಿನ ಎಲ್ಲವೂ

III. ಹಸಿರುಮನೆ ಪರಿಣಾಮವನ್ನು ಮೊತ್ತಮೊದಲ ಬಾರಿಗೆ ಗುರುತಿಸಿದವರು \_\_\_\_\_\_\_\_\_\_\_

ದೇಶದ ವಿಜ್ಞಾನಿ.

(ಅ) ಜರ್ಮನ್ (ಆ)‌ ಫ್ರೆಂಚ್ (ಇ)‌ ರಷ್ಯಾ (ಈ) ಭಾರತ

IV. ಹಸಿರು ಮನೆ ಅನಿಲಗಳ ಕಂಬಳಿಯು\_\_\_\_\_\_\_\_\_ ಸೃಷ್ಟಿಯಾದಾಗಿನಿಂದಲೂ ಅಸ್ತಿತ್ವದಲ್ಲಿದೆ.

(ಅ) ಭೂಮಿಯ (ಆ) ಇಂಗಾಲದ (ಇ) ಆಕಾಶದ (ಈ) ಮರಗಳ

V. ಹಸಿರುಮನೆ ಪರಿಣಾಮದಿಂದ ಉಂಟಾಗುವ ಅನಾಹುತಗಳಿಂದ ಇದು ಹೊರತಾಗಿದೆ.

(ಅ) ಭೂತಾಪಮಾನ ಏರಿಕೆ.

(ಆ) ಹವಾಗುಣದಲ್ಲಿ ವ್ಯತಿರಿಕ್ತ ಬದಲಾವಣೆ

(ಇ) ಕೃಷಿ ಉತ್ಪಾದನೆ ಏರಿಕೆಯಾಗುತ್ತದೆ.

(ಈ) ಹಸಿರುಮನೆ ಅನಿಲಗಳ ಕಂಬಳಿಯು ದಪ್ಪವಾಗುತ್ತಾ ಸಾಗುತ್ತವೆ.

**3. ಕೆಳಗೆ ಕೊಟ್ಟಿರುವ ಡಾII ಜಯಪ್ಪಗೌಡ ಅವರು ಬರೆದಿರುವ ʼಭಾಗ್ಯಶಿಲ್ಪಿಗಳು-ಸರ್. ಎಂ. ವಿಶ್ವೇಶ್ವರಯ್ಯʼ ಎಂಬ ಗದ್ಯಾಂಶವನ್ನು ಓದಿಕೊಂಡು ಅದರ ಕೆಳಗಿನ ಪ್ರಶ್ನೆಗಳಿಗೆ ಉತ್ತರಿಸಿ: (5X1=5)**

ವಿಶ್ವೇಶ್ವರಯ್ಯ ಅವರು ಕ್ರಿಸ್ತ ಶಕ ೧೮೬೦ ಸೆಪ್ಟೆಂಬರ್‌ ೧೫ ರಂದು ಶ್ರೀನಿವಾಸಶಾಸ್ತ್ರಿ ಮತ್ತು ವೆಂಕಟಲಕ್ಷ್ಮಮ್ಮ ಅವರ ಎರಡನೆಯ ಮಗನಾಗಿ ಜನಿಸಿದರು. ಇವರ ಪೂರ್ವಜರು ಮೂಲತಃ ಕರ್ನೂಲು ಜಿಲ್ಲೆ ಗಿಡ್ಡಲೂರು ತಾಲೂಕಿನ ʼಮೋಕ್ಷಗುಂಡಂʼ ಅಗ್ರಹಾರಕ್ಕೆ ಸೇರಿದವರು. ಕಾರಣಾಂತರದಿಂದ ಕರ್ನಾಟಕಕ್ಕೆ ವಲಸೆ ಬಂದು ಚಿಕ್ಕಬಳ್ಳಾಪುರ ಸಮೀಪದಲ್ಲಿರುವ ಮುದ್ದೇನಹಳ್ಳಿಯಲ್ಲಿ ನೆಲೆಸಿದರು.

ಮೊದಲಿನಿಂದಲೂ ಅವರ ಮನೆತನಕ್ಕೆ ʼ ಮೋಕ್ಷಗೊಂಡಂʼ ಎಂಬ ಅವರ ಮೂಲ ಸ್ಥಳದ ಹೆಸರು ಸೇರಿಕೊಂಡಿತ್ತು. ವೆಂಕಟಲಕ್ಷ್ಮಮ್ಮ ಅವರಿಗೆ ಮಕ್ಕಳು ಹೆಚ್ಚು ಓದಿ ದೊಡ್ಡ ವ್ಯಕ್ತಿಗಳಾಗಬೇಕೆಂಬ ಹಂಬಲವಿತ್ತು. ಅದಕ್ಕಾಗಿ ಸಂಸಾರವನ್ನು ಚಿಕ್ಕಬಳ್ಳಾಪುರಕ್ಕೆ ಸ್ಥಳಾಂತರಿಸಿದರು.

ವಿಶ್ವೇಶ್ವರಯ್ಯ ಅವರ ಪ್ರಾಥಮಿಕ ಶಿಕ್ಷಣ ಚಿಕ್ಕಬಳಾಪರದಲ್ಲಿ ನಡೆಯಿತು. ಸೋದರ ಮಾವ ಎಚ್.‌ ರಾಮಯ್ಯ ಅವರ ಮಾರ್ಗದರ್ಶನದಂತೆ ಬೆಂಗಳೂರಿನ ವೆಸ್ಲಿಯನ್‌ ಪ್ರೌಢಶಾಲೆಯಲ್ಲಿ ಪ್ರೌಢ ಶಿಕ್ಷಣವನ್ನೂ ಸೆಂಟ್ರಲ್‌ ಕಾಲೇಜಿನಲ್ಲಿ ಎರಡು ವರ್ಷಗಳ ಇಂಟರ್ ಮಿಡಿಯಟ್‌ ಮತ್ತು ಮೂರು ವರ್ಷಗಳ ಬಿ.ಎ. ಪದವಿ ಶಿಕ್ಷಣವನ್ನೂ ಪಡೆದರು. ವ್ಯಾಸಂಗದಲ್ಲಿ ಕ್ರಮನಿಷ್ಠರಾಗಿದ್ದ ಅವರು ಜೀವನದಲ್ಲಿ ಉನ್ನತವಾದುದನ್ನು ಸಾಧಿಸಬೇಕೆಂಬ ದೃಢನಿರ್ಧಾರವನ್ನು ಹೊಂದಿದ್ದರು. ಅದಕ್ಕೆ ತಕ್ಕನಾದ ಪ್ರತಿಭೆ, ಮನೋಸ್ಥೆರ್ಯ ಅವರಲ್ಲಿತ್ತು. ಅಂದಿನ ಮೈಸೂರು ದಿವಾನರಾಗಿದ್ದ ಸಿ. ರಂಗಾಚಾರ್ಲುರವರು ನೀಡಿದ ವಿದ್ಯಾರ್ಥಿ ವೇತನ ಸೌಲಭ್ಯವನ್ನು ಬಳಸಿಕೊಂಡು ಪೂನಾದ ಎಂಜಿನಿಯರಿಂಗ್‌ ಕಾಲೇಜಿನಲ್ಲಿ ಡಿಪ್ಲೋಮಾ ಶಿಕ್ಷಣವನ್ನು ಪ್ರಥಮ ಸ್ಥಾನದಲ್ಲಿ ಪಡೆದು ಜೇಮ್ಸ್‌ ಬರ್ಕ್ಲಿ ಬಹುಮಾನಕ್ಕೂ ಪಾತ್ರರಾದರು.

ವಿಶ್ವೇಶ್ವರಯ್ಯ ಅವರು ೧೮೮೪ ರಲ್ಲಿ ಮುಂಬೈ ಪ್ರಾಂತ್ಯದ ಲೋಕೋಪಯೋಗಿ ಇಲಾಖೆಯಲ್ಲಿ ಸಹಾಯಕ ಎಂಜಿನಿಯರ್‌ ಆಗಿ ಸೇವೆ ಪ್ರಾರಂಭಿಸಿದರು. ಖಾನ್ದೇಶ ಮತ್ತು ನಾಸಿಕ್‌ ಜಿಲ್ಲೆಗಳಲ್ಲಿ ಹರಿಯುತ್ತಿದ್ದ ಪಂಜ್ರಾ ನದಿಯ ನೀರಾವರಿ ಕಾಲುವೆಗೆ ತೂಬು ಮೇಲ್ಗಾಲುವೆಯನ್ನು ನಿರ್ಮಿಸುವ ಕಾರ್ಯದಲ್ಲಿ ಯಶಸ್ಸು ಗಳಿಸಿ ಮೇಲಾಧಿಕಾರಿಗಳ ಮೆಚ್ಚುಗೆಗೆ ಪಾತ್ರರಾದರು. ಮುಂಬೈ ಸರ್ಕಾರದ ಸೂಚನೆಯ ಮೇರೆಗೆ ಸಿಂಧ್‌ ಪ್ರಾಂತ್ಯದ ಸುಕ್ಕೂರು ಪಟ್ಟಣಕ್ಕೆ ಕುಡಿಯುವ ನೀರಿನ ಪೂರೈಕೆಯ ಕಾರ್ಯವನ್ನು ಯಶಸ್ವಿಯಾಗಿ ಪೂರೈಸಿದರು. ಅಂದಿನ ಮುಂಬೈ ಪ್ರಾಂತ್ಯದ ಗವರ್ನರ್‌ ಆಗಿದ್ದ ಲಾರ್ಡ್‌ ಸಂಡ್‌ ಹರ್ಸ್ಟ್‌ ಅವರು ಇವರನ್ನು ಮುಕ್ತಕಂಠದಿಂದ ಹಾಡಿ ಹೊಗಳಿದರು. ಪೂನಾದ ಮುಥಾ ಕಾಲುವೆಗೆ ನೀರಿನ ನೆಲೆಯಾಗಿದ್ದ ಪೀಪ್‌ ಜಲಾಶಯಕ್ಕೆ ಸ್ವಯಂಚಾಲಿತ ಬಾಗಿಲುಗಳನ್ನು ಅಳವಡಿಸಿದರು. ಸ್ವಯಂಚಾಲಿತ ಬಾಗಿಲುಗಳ ಅನ್ವೇಷಣೆ ವಿಶ್ವೇಶ್ವರಯ್ಯ ಅವರ ಸಾಧನೆಯ ಕರೀಟಕ್ಕೆ ಮತ್ತೊಂದು ಗರಿಯನ್ನು ಸೇರಿಸಿತು. ಇದನ್ನೇ ಮುಂದೆ ಗ್ವಾಲಿಯರ್‌ ತಿಗ್ರ ಜಲಾಶಯಕ್ಕೂ ಮೈಸೂರಿನ ಕೃಷ್ಣರಾಜಸಾಗರ ಜಲಾಶಯಕ್ಕೂ ಅಳವಡಿಸಲಾಯಿತು. ಮುಂದೆ ನಾಲ್ಕು ವರ್ಷಗಳ ಕಾಲ ಮುಂಬೈ ಪ್ರಾಂತ್ಯದ ಸ್ಯಾನಿಟರಿ ಎಂಜಿನಿಯರ್‌ ಆಗಿ ನೇಮಕಗೊಂಡರು. ಈ ಹುದ್ದೆಗೆ ನೇಮಕವಾದ ಪ್ರಥಮ ಭಾರತೀಯರು ಎಂಬುದು ಗಮನಾರ್ಹ ಅಂಶ. ಪುಟಿಯುವ ಚೈತನ್ಯ, ನಾಳೆ ಮಾಡುವುದನ್ನು ಇಂದೇ ಮಾಡು, ಇಂದು ಮಾಡುವುದನ್ನು ಈಗಲೇ ಮಾಡಬೇಕೆಂಬ ತುಡಿತ ಅವರದಾಗಿತ್ತು.

**ಪ್ರಶ್ನೆಗಳು:**

1. ವಿಶ್ವೇಶ್ವರಯ್ಯ ಅವರ ತಂದೆ-ತಾಯಿ ಯಾರು?
2. ವಿಶ್ವೇಶ್ವರಯ್ಯ ಅವರು ಡಿಪ್ಲೋಮಾ ಶಿಕ್ಷಣವನ್ನು ಪ್ರಥಮ ಸ್ಥಾನದಲ್ಲಿ ಪಡೆಯಲು ಕಾರಣಕರ್ತರಾದವರು ಯಾರು?
3. ವಿಶ್ವೇಶ್ವರಯ್ಯ ಅವರು ಯಾವ ಕಾರ್ಯದಲ್ಲಿ ಯಶಸ್ಸು ಗಳಿಸಿ ಮೇಲಾಧಿಕಾರಿಗಳ ಮೆಚ್ಚುಗೆಗೆ ಪಾತ್ರರಾದರು?
4. ವಿಶ್ವೇಶ್ವರಯ್ಯ ಅವರು ಮುಂಬೈ ಪ್ರಾಂತ್ಯದಲ್ಲಿ ಯಾವ ಹುದ್ದೆಗೆ ನೇಮಕಗೊಂಡರು?
5. ವಿಶ್ವೇಶ್ವರಯ್ಯ ಅವರ ತುಡಿತ ಏನಾಗಿತ್ತು?

**4.** **ಕೆಳಗೆ ಕೊಟ್ಟಿರುವ ಜಿ.ಎಸ್‌.ಶಿವರುದ್ರಪ್ಪ ಅವರು ಬರೆದಿರುವ ʼಸಂಕಲ್ಪಗೀತೆʼ ಎಂಬ ಪದ್ಯವನ್ನು ಓದಿಕೊಂಡು ಅದರ ಕೆಳಗಿನ ಪ್ರಶ್ನೆಗಳಿಗೆ ಉತ್ತರಿಸಿ: (5X1=5)**

ಸುತ್ತಲು ಕವಿಯುವ ಕತ್ತಲೆಯೊಳಗೆ

ಹೊಸ ಭರವಸೆಗಳ ಕಟ್ಟೋಣ.

ಮನುಜರ ನಡುವಣ ಅಡ್ಡಗೋಡೆಗಳ

ಕೆಡವುತ ಸೇತುವೆಯಾಗೋಣ.

ಮತಗಳೆಲ್ಲವೂ ಪಥಗಳು ಎನ್ನುವ

ಹೊಸ ಎಚ್ಚರದೊಳು ಬದುಕೋಣ

ಭಯ-ಸಂಶಯದೊಳು ಕಂದಿದ ಕಣ್ಣೊಳು

ನಾಳಿನ ಕನಸನು ಬಿತ್ತೋಣ.

ಬಿದ್ದುದನ್ನು ಮೇಲೆಬ್ಬಿಸಿ ನಿಲ್ಲಿಸಿ

ಪ್ರೀತಿಯ ಹಣತೆಯ ಹಚ್ಚೋಣ.

ಬಿರುಗಾಳಿಗೆ ಹೊಯ್ದಾಡುವ ಹಡಗನು

ಎಚ್ಚರದಲಿ ಮುನ್ನಡೆಸೋಣ.

ಕಲುಷಿತವಾದೀ ನದೀಜಲಗಳಿಗೆ

ಮುಂಗಾರಿನ ಮಳೆಯಾಗೋಣ.

ಬರಡಾಗಿರುವೀ ಕಾಡುಮೇಡುಗಳ

ವಸಂತವಾಗುತ ಮುಟ್ಟೋಣ.

**ಪ್ರಶ್ನೆಗಳು:**

I. ಯಾವುದಕ್ಕೆ ಮುಂಗಾರಿನ ಮಳೆಯಾಗಬೇಕು?

II. ಕಾಡುಮೇಡುಗಳ ಸ್ಥಿತಿ ಹೇಗಿದೆ?

III. ಯಾವುದನ್ನು ಎಚ್ಚರದಲ್ಲಿ ಮುನ್ನಡೆಸಬೇಕು?

IV. ನಾಳಿನ ಕನಸನು ಎಲ್ಲಿ ಬಿತ್ತಬೇಕು?

V. ಯಾವ ಎಚ್ಚರದೊಳು ಬದುಕಬೇಕಿದೆ?

**ವಿಭಾಗ – B**

**ಅನ್ವಯಿಕ ವ್ಯಾಕರಣ(15 ಅಂಕಗಳು)**

**5. ಕೆಳಗೆ ನೀಡಲಾಗಿರುವ ವ್ಯಾಕರಣಾಂಶಗಳ ಬಹುಆಯ್ಕೆಯ ಪ್ರಶ್ನೆಗಳಿಗೆ ಸರಿಯಾದ ಉತ್ತರವನ್ನು ಆರಿಸಿ ಬರೆಯಿರಿ: (10X1=10)**

I. ಕೆಳಗೆ ಕೊಟ್ಟಿರುವ ಸಂಧಿ-ಸಂಧಿ ಪದಗಳನ್ನು ಹೊಂದಿಸಿ ಬರೆಯಿರಿ.

a. ಶ್ಚುತ್ವಸಂಧಿ 1. ಮಹರ್ಷಿ

b. ಯಣ್ ಸಂಧಿ 2. ಅಜಂತ

c. ಗುಣಸಂಧಿ 3. ಜಾತ್ಯಾತೀತ

d. ಜಶ್ತ್ವ ಸಂಧಿ 4. ಕಡುವೇಳ್ಪು

5. ಜಗಜ್ಜ್ಯೋತಿ

(ಎ) a-5, b-3, c-1, d-2 (ಬಿ) a-1, b-2, c-4, d-3

(ಸಿ) a-3, b-1, c-2, d-5 (ಡಿ) a-2, b-1, c-5, d-4

II. ಕೆಳಗಿನ ಪದಗಳಲ್ಲಿ ಬಹುವ್ರೀಹಿ ಸಮಾಸಕ್ಕೆ ಸರಿಯಾದ ಉದಾಹರಣೆ ಪದ\_\_\_\_\_\_\_\_\_

(ಎ) ಮೋಸಮಾಡು (ಬಿ) ಇನತನೂಜ

(ಸಿ) ಕೈಯಾನು (ಡಿ) ಮಾದ್ರಮಾಗಧಯಾದವ

III. ʼಧರ್ಮಬುದ್ಧಿಯುಂʼ ಎಂಬ ಪದವು ಈ ವಿಭಕ್ತಿಯಾಗಿದೆ.

(ಎ) ತೃತೀಯಾ (ಬಿ) ಸಪ್ತಮೀ (ಸಿ) ಪ್ರಥಮಾ (ಡಿ) ಚತುರ್ಥೀ

IV. ʼಅಗ್ಗ-ಹಗ್ಗʼ -ಈ ಪದದ ಅರ್ಥವ್ಯತ್ಯಾಸವು ಕ್ರಮವಾಗಿ ಹೀಗಿದೆ.

(ಎ) ಕಡಿಮೆ ಬೆಲೆ - ಹುರಿ (ಬಿ) ಹೆಚ್ಚಿನ ಬೆಲೆ- ದಾರ

(ಸಿ) ಹುರಿ-ಕಡಿಮೆ ಬೆಲೆ (ಡಿ) ದಾರ- ಹೆಚ್ಚಿನ ಬೆಲೆ

V. ʼತಸ್ಕರʼ- ಈ ಪದದ ಸಮಾನಾರ್ಥಕ ಪದ.

(ಎ) ಮೋಸ (ಬಿ) ಸುಳ್ಳು (ಸಿ) ಕಳ್ಳ (ಡಿ) ತಲ್ಲಣ

VI. ʼಅಲ್ಲಿ ಸಾವಿರಾರು ಜನರಿದ್ದಾರೆʼ - ಈ ವಾಕ್ಯದಲ್ಲಿರುವ ಸಂಖ್ಯಾವಾಚಕ ಪದ.

(ಎ) ಅಲ್ಲಿ (ಬಿ) ಸಾವಿರಾರು (ಸಿ) ಜನರು (ಡಿ) ಇದ್ದಾರೆ.

VII. ʼಕಟ್ಟಕಡೆಗೆʼ ಇದು \_\_\_\_\_\_\_\_\_ ವ್ಯಾಕರಣಾಂಶಕ್ಕೆ ಉದಾಹರಣೆಯಾಗಿದೆ.

(ಎ) ಕೃದಂತ (ಬಿ) ದ್ವಿರುಕ್ತಿ (ಸಿ) ಜೋಡುನುಡಿ (ಡಿ) ಅನುಕರಣಾವ್ಯಯ

VIII. ʼತಂದೆಯು ಕೆಲಸವನ್ನು ಮಾಡಿದನುʼ - ಇಲ್ಲಿರುವ ಕ್ರಿಯಾಪದದಲ್ಲಿನ ಧಾತು.

(ಎ) ಮಾಡು (ಬಿ) ಮಟ್ಟು (ಸಿ) ಮಡಿ (ಡಿ) ಮಾಡಿ

IX. ಕೆಳಗೆ ಕೊಟ್ಟಿರುವ ತತ್ಸಮ-ತದ್ಭವಗಳ ಸರಿಯಾದ ರೂಪವನ್ನು ಗುರುತಿಸಿ.

1. ಯಜ್ಞ -ಜನ್ನ
2. ಕವಿ-ಕಜ್ಜ
3. ವೈಶಾಖ- ಬೇಸಗೆ
4. ಮುಖ- ಮೂಗ

ಸರಿಯಾದ ಉತ್ತರಗಳನ್ನು ಆರಿಸಿ ಬರೆಯಿರಿ.

(ಎ) 3 ಮತ್ತು 4

(ಬಿ) 1 ಮತ್ತು 2

(ಸಿ) 2 ಮತ್ತು 4

(ಡಿ) 1 ಮತ್ತು 3

X. ʻಹೆದೆ-ಎದೆʼ -ಈ ಪದಗಳ ಅರ್ಥವ್ಯತ್ಯಾಸ ಕ್ರಮ ಹೀಗಿದೆ.

(ಎ) ಹೃದಯ-ಬಿಲ್ಲು (ಬಿ) ಬಿಲ್ಲಿನ ದಾರ-ಹೃದಯ

(ಸಿ) ದಾರ -ಬಿಲ್ಲು (ಡಿ) ದಾರದ ಬಿಲ್ಲು-ಹೃದಯ

**6. ಕೆಳಗಿನ ಪ್ರಶ್ನೆಗಳಿಗೆ ಸೂಚನೆಯಂತೆ ಉತ್ತರಿಸಿ: (5X1=5)**

I. ”ವಿಶ್ವೇಶ್ವರಯ್ಯ ಅವರು ಮೈಸೂರು ಬ್ಯಾಂಕನ್ನು ಸ್ಥಾಪಿಸಿದರು”

- ಈ ವಾಕ್ಯವನ್ನು ಕರ್ಮಣಿ ಪ್ರಯೋಗದಲ್ಲಿ ಬರೆಯಿರಿ.

II. ʼಶಿಕ್ಷಕರು ಕೊಠಡಿಯೊಳಗೆ ಬಂದಾಗ ಮಕ್ಕಳೆಲ್ಲಾ ಎದ್ದು ನಿಲ್ಲುವರುʼ

-ಈ ವಾಕ್ಯವನ್ನು ಭೂತಕಾಲಕ್ಕೆ ಬದಲಾಯಿಸಿ ಬರೆಯಿರಿ.

III. ʼಕಬಡ್ಡಿ ಪಂದ್ಯವನ್ನು ನೋಡಲು ಸಾವಿರಾರು ಜನರು ಬರುವರುʼ

-ಈ ವಾಕ್ಯವನ್ನು ಸಂಭವನಾರ್ಥಕ ರೂಪದಲ್ಲಿ ಬರೆಯಿರಿ.

IV. ಕೆಳಗಿನ ಗಾದೆಮಾತಿನ ಅರ್ಥವನ್ನು ಬರೆಯಿರಿ.

ʼಸತ್ಯಕ್ಕೆ ಸಾವಿಲ್ಲ, ಸುಳ್ಳಿಗೆ ಸುಖವಿಲ್ಲʼ

**ಅಥವಾ**

ʼಮನಸ್ಸಿದ್ದರೆ ಮಾರ್ಗʼ

V. ʼಮನಗಾಣುʼ - ಈ ಪದವನ್ನು ಸ್ವಂತ ವಾಕ್ಯದಲ್ಲಿ ಪ್ರಯೋಗಿಸಿ.

**7. ಕೆಳಗಿನ ಪ್ರತಿಯೊಂದು ಪ್ರಶ್ನೆಗೆ ನಾಲ್ಕು ಉತ್ತರಗಳನ್ನು ಕೊಡಲಾಗಿದೆ. ಅವುಗಳಲ್ಲಿ ಯಾದ ಉತ್ತರವನ್ನು ಆರಿಸಿ ಬರೆಯಿರಿ. (5X1=5)**

I. ನಮ್ಮ ದೇಶದ ವ್ಯಾಪಾರಿಗಳಿಗೆ, ಗಿರಾಕಿಗಳಿಗೆ \_\_\_\_\_\_\_\_\_\_ ಕ್ರಿ.ಶ. ೧೯೩೨ ರಲ್ಲಿ ವಿನಂತಿಸಿದ್ದ

ಪತ್ರ ಸಲ್ಲಿಸಿದರು.

(ಎ) ಬ್ರಿಟಿಷರು (ಬಿ) ರಾಜಕೀಯ ಧುರೀಣರು

(ಸಿ) ಸ್ವತಂತ್ರ ಹೋರಾಟಗಾರರು (ಡಿ) ವಿದೇಶಿಯರು

II. ಅಮಾಯಕ ಭಾರತೀಯರ ಮೇಲೆ ಗುಂಡಿನ ಮಳೆಗರೆದ ಬ್ರಿಟಿಷ್‌ ಅಧಿಕಾರಿಯ ಹೆಸರು.

(ಎ) ಗೋಡ್ಸೆ (ಬಿ) ಡಯರ್‌ (ಸಿ) ಸುಖದೇವ್‌ (ಡಿ) ಲೆಫ್ಟಿನೆಂಟ್

III. ಪೆರಿಯಾರ್‌ ಹುಟ್ಟುಹಾಕಿದ ಸಂಘಟನೆಯ ಹೆಸರು\_\_\_\_\_\_\_\_\_\_\_\_\_

(ಎ) ಪ್ರಾಕೃತ ಬಳಗ (ಬಿ) ದ್ರಾವಿಡ ಕುಲಂ

(ಸಿ) ದ್ರಾವಿಡ ಕಳಗಂ (ಡಿ) ಪ್ರಾಕೃತ ಕಳಗಂ

IV. ಕೆಳಗಿನ ಯಾವ ವಸ್ತುಗಳನ್ನು ಬಳಸಬೇಡಿಯೆಂದು ಜನಾಂದೋಲನ ಮಾಡಲಾಯಿತು.

(ಎ) ಬಣ್ಣದ ಕಾಗದ (ಬಿ) ಕರ್ಪೂರ (ಸಿ) ತುರಾಯಿಗಳು (ಡಿ) ಮೇಲಿನ ಎಲ್ಲವೂ

V. ರಾಜಕೀಯವಾದ ಸಮಸ್ತ ಅಧಿಕಾರವೂ ಯಾರಿಂದ ಬರುತ್ತದೆ.

(ಎ) ಬುದ್ಧಿವಂತರಿಂದ (ಬಿ) ದೇವರಿಂದ

(ಸಿ) ರಾಜಕಾರಣಿಗಳಿಂದ (ಡಿ) ಜನರಿಂದ

**ಭಾಗ- B (40 ಅಂಕಗಳು)**

**ವಿಭಾಗ – C**

**ಬರವಣಿಗೆ ಕೌಶಲ್ಯ (12 ಅಂಕಗಳು )**

**8**. ದಿನಾಂಕ ೨೪-೧೧-೨೦೨೩ ರ ವಿಜಯವಾಣಿ ದಿನಪತ್ರಿಕೆಯಲ್ಲಿ ಪ್ರಕಟಗೊಂಡ

ಜಾಹಿರಾತಿನ ಮೇರೆಗೆ ʼಜ್ಞಾನಜ್ಯೋತಿ ಶಿಕ್ಷಣ ಸಂಸ್ಥೆʼ ಯಲ್ಲಿ ಖಾಲಿ ಇರುವ ಗಣಿತ

ಉಪನ್ಯಾಸಕರ ಹುದ್ದೆಗೆ ಅರ್ಜಿ ಸಲ್ಲಿಸಿ.  **(4X1=4)**

**ಅಥವಾ**

ನಿಮ್ಮ ಹಳ್ಳಿಯಲ್ಲಿರುವ ʼಸರ್ಕಾರಿ ಶಾಲೆʼಯ ಕಟ್ಟಡವನ್ನು ಜೀರ್ಣೋದ್ಧಾರ ಮಾಡಿಸುವಂತೆ

ಕೋರಿ, ಮಾನ್ಯ ಶಿಕ್ಷಣ ಸಚಿವರು, ಕರ್ನಾಟಕ ಸರ್ಕಾರ, ವಿಕಾಸಸೌಧ, ಬೆಂಗಳೂರು. ಇವರಿಗೊಂದು

ಮನವಿ ಪತ್ರವನ್ನು ಬರೆಯಿರಿ.

**9.** ನಿಮ್ಮ ಶಾಲೆಯಲ್ಲಿ ಆಚರಿಸಿದ ʼಕನ್ನಡ ರಾಜ್ಯೋತ್ಸವʼ ಕಾರ್ಯಕ್ರಮವನ್ನು ಕುರಿತು

ಒಂದು ವರದಿ ತಯಾರಿಸಿ**. (4X1=4)**

**10.** ಕೆಳಗೆ ಕೊಟ್ಟಿರುವ ವಿಷಯಗಳಲ್ಲಿ ಯಾವುದಾದರೂ ಒಂದು ವಿಷಯವನ್ನು ಕುರಿತು

ಪ್ರಬಂಧ ಬರೆಯಿರಿ. **(4X1=4)**

I. ಆಧುನಿಕ ಶಿಕ್ಷಣ ವ್ಯವಸ್ಥೆಯಲ್ಲಿ ಮೌಲ್ಯಗಳ ಪಾತ್ರ.

II. ಭಾವೈಕ್ಯತೆಯನ್ನು ಮೂಡಿಸುವಲ್ಲಿ ರಾಷ್ಟ್ರೀಯ ಹಬ್ಬಗಳ ಮಹತ್ವ.

III. ಮೇಕ್‌ ಇನ್‌ ಇಂಡಿಯಾ.

**ವಿಭಾಗ- D**

**ಪಠ್ಯಗಳ ಅಧ್ಯಯನ ( 28 ಅಂಕಗಳು)**

**11. ಕೆಳಗಿನ ಪ್ರಶ್ನೆಗಳಿಗೆ ಎರಡು-ಮೂರು ವಾಕ್ಯಗಳಲ್ಲಿ ಉತ್ತರಿಸಿ: (4X2=8)**

I. ರಾಜರ ಪ್ರಕೃತಿ ಹೇಗಿರುತ್ತದೆ?

II. ಕವಿಗೆ ಯಾವ್ಯಾವುದರಲ್ಲಿ ಆಗಸದಿಂದ ಬಿಸಿಲವರೆಗೂ ಹಸುರು ಕಾಣುತ್ತಿದೆ?

III. ಪೆರಿಯಾರ್‌ ಚಳುವಳಿಯ ಮುಖ್ಯಾಂಶಗಳನ್ನು ಪಟ್ಟಿಮಾಡಿ.

IV. ಸ್ವದೇಶಿ ಆರ್ಥಿಕತೆ ಬಲಪಡಿಸಲು ಹಬ್ಬಗಳಲ್ಲಿ ಸ್ವದೇಶಿ ವಸ್ತುಗಳನ್ನೇ ಬಳಸಲು

ಪ್ರಾರಂಭಿಸಬೇಕು.-ಈ ಕುರಿತು ನಿಮ್ಮ ಅಭಿಪ್ರಾಯವೇನು?

**12. ಕೆಳಗಿನ ಪ್ರಶ್ನೆಗಳಿಗೆ ಐದಾರು ವಾಕ್ಯಗಳಲ್ಲಿ ಉತ್ತರಿಸಿ: (2X3=6)**

I. ಸಂಪತ್ತನ್ನು ಕಾಪಾಡಲು ಎದುರಾಗುವ ಕಷ್ಟಗಳೇನು?

II. ಲಾವಣಿಗಳನ್ನು ಏಕೆ ವೀರಗೀತೆಗಳು ಎನ್ನಲಾಗಿದೆ?

**13. ಕೆಳಗಿನ ಪ್ರಶ್ನೆಗಳಿಗೆ ಸಂದರ್ಭ ಸಹಿತ ಸ್ವಾರಸ್ಯವನ್ನು ವಿವರಿಸಿ. (2X3=6)**

I. “ಸಾಮಾಜಿಕ ಕಾನೂನುಗಳ ಹರಿಕಾರ”

**ಅಥವಾ**

“ತಾಯಿ, ದಾರಿಗರಿಗೆ ಬೀಡಿಲ್ಲಿ ದೊರೆಯುವುದೇ”

II. “ಜಾನಕಿಯ ಮಗನಿದಕೆ ಬೆದರುವನೆ”

**ಅಥವಾ**

“ಹಸುರತ್ತಲ್‌, ಹಸುರಿತ್ತಲ್‌, ಹಸುರೆತ್ತಲ್”

**14. ಕೆಳಗಿನ ಯಾವುದಾದರೂ ಒಂದು ಪ್ರಶ್ನೆಗೆ ಎಂಟು-ಹತ್ತು ವಾಕ್ಯಗಳಲ್ಲಿ ಉತ್ತರಿಸಿ: (1X4=4)**

I. ದುಷ್ಟಬುದ್ಧಿಯ ತಂತ್ರ ಅವನಿಗೆ ತಿರುಗುಬಾಣವಾದ ಬಗೆಯನ್ನು ತಿಳಿಸಿ.

**ಅಥವಾ**

ಪುಣ್ಯಸಂಚಯ ಹಾಗೂ ಮೋಕ್ಷಪ್ರಾಪ್ತಿಗಾಗಿ ಗ್ರಂಥಪಠಣ ಮಾಡುವುದರ ಬಗ್ಗೆ ಲೇಖಕರ

ಅಭಿಪ್ರಾಯವೇನು?

**15. ಕೆಳಗಿನ ಯಾವುದಾದರೂ ಒಂದು ಪ್ರಶ್ನೆಗೆ ಎಂಟು-ಹತ್ತು ವಾಕ್ಯಗಳಲ್ಲಿ ಉತ್ತರಿಸಿ: (1X4=4)**

I. ಹಲಗಲಿ ದಂಗೆಯ ಪರಿಣಾಮವೇನು?

**ಅಥವಾ**

ಪಾಂಡವರು ಸೋದರರೆಂದು ತಿಳಿದಾಗ ಕರ್ಣನ ಮನಸ್ಥಿತಿಯನ್ನು ತಿಳಿಸಿ.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*